ประกาศธนาคารแห่งประเทศไทย

ที่ สรข. 4/2562

เรื่อง การรายงานข้อมูลสินเชื่อที่มีที่อยู่อาศัยเป็นหลักประกัน

                                      


อื่นๆ - 1. เหตุผลในการออกประกาศ

          ตามที่ธนาคารแห่งประเทศไทยออกประกาศว่าด้วยหลักเกณฑ์การกํากับดูแลสินเชื่อเพื่อที่อยู่อาศัยและสินเชื่ออื่นที่เกี่ยวเนื่องกับสินเชื่อเพื่อที่อยู่อาศัย เพื่อยกระดับมาตรฐานการพิจารณาสินเชื่อของสถาบันการเงิน ซึ่งถือเป็นหัวใจของการวางรากฐานวัฒนธรรมด้านสินเชื่อที่ดี ไม่กระตุ้นการก่อหนี้เกินตัวของภาคครัวเรือน ไม่ก่อให้เกิดการเก็งกําไรในตลาดอสังหาริมทรัพย์ที่เกินพอดี ตลอดจนให้สถาบันการเงินตระหนักถึงความเป็นไปได้และผลกระทบจากมูลค่าอสังหาริมทรัพย์ที่อาจปรับลดได้ หากความต้องการซื้อไม่เป็นไปตามที่คาดไว้ อันจะเสริมสร้างความแข็งแกร่งของทุกภาคส่วนและเอื้อต่อการดูแลเสถียรภาพระบบการเงินโดยรวมอย่างยั่งยืน รวมทั้งเป็นการส่งเสริมให้ประชาชนมีวินัยทางการเงิน นั้น

          เพื่อให้ธนาคารแห่งประเทศไทยมีข้อมูลเพียงพอในการติดตามคุณภาพของสินเชื่อที่เกี่ยวกับภาคอสังหาริมทรัพย์ เพื่อประโยชน์ในการดําเนินนโยบายของ ธปท. และการกํากับดูแลสถาบันการเงิน และเป็นไปตามหลักเกณฑ์การกํากับดูแลสินเชื่อเพื่อที่อยู่อาศัยและสินเชื่ออื่นที่เกี่ยวเนื่องกับสินเชื่อเพื่อที่อยู่อาศัยที่ประกาศกําหนดซึ่งมีผลบังคับใช้กับสัญญาที่ทําตั้งแต่วันที่ 1 เมษายน 2562 เป็นต้นไป ธนาคารแห่งประเทศไทยจึงกําหนดให้สถาบันการเงินจัดส่งแบบรายงานข้อมูลสินเชื่อที่เกี่ยวกับอสังหาริมทรัพย์ตามประกาศฉบับนี้


อื่นๆ - 2. อํานาจตามกฎหมาย

          อาศัยอํานาจตามความในมาตรา 71 แห่งพระราชบัญญัติธุรกิจสถาบันการเงิน พ.ศ. 2551 ธนาคารแห่งประเทศไทยกําหนดให้สถาบันการเงินจัดทําและส่งรายงานข้อมูลตามหลักเกณฑ์ที่ธนาคารแห่งประเทศไทยประกาศกําหนด


อื่นๆ - 3. ขอบเขตการบังคับใช้

          ประกาศฉบับนี้ให้ใช้บังคับกับสถาบันการเงินตามกฎหมายว่าด้วยธุรกิจสถาบันการเงินทุกแห่ง


อื่นๆ - 4. หนังสือเวียนที่ยกเลิก

          1. หนังสือเวียนที่ ธปท.ฝศน.(1ข) ว. 2041/2550 เรื่อง รายงานข้อมูลสินเชื่อที่มีที่อยู่อาศัยเป็นหลักประกัน ลงวันที่ 16 ตุลาคม 2550

          2. หนังสือเวียนที่ ธปท.ฝนส.(21) ว. 1203/2552 เรื่อง การนําส่งแบบรายงานสินเชื่อเพื่อที่อยู่อาศัยตามข้อกําหนดในข้อ 4.2.3 ของแนวนโยบายการให้สินเชื่อแก่ภาคธุรกิจบางประเภท ลงวันที่ 8 กรกฎาคม 2552


อื่นๆ - 5. เนื้อหา  
          ให้สถาบันการเงินจัดทําแบบรายงานสินเชื่อที่เกี่ยวกับภาคอสังหาริมทรัพย์ ดังนี้  
           5.1 แบบรายงานสินเชื่อเพื่อที่อยู่อาศัยจําแนกตามอัตราส่วนเงินให้สินเชื่อต่อมูลค่าหลักประกัน โดยให้สถาบันการเงินจัดทําและจัดส่งข้อมูล แบบรายงานสินเชื่อเพื่อที่อยู่อาศัยจําแนกตาม LTV Ratio ในรูปแบบของ excel file ตามคู่มือการจัดทําชุดข้อมูล (Data Set Manual) และโครงสร้างข้อมูล (Data Set Document) ซึ่งเผยแพร่บน BOT Website www.bot.or.th โดยจัดส่งผ่านช่องทางการรับส่งข้อมูล DMS Data Acquistion (DMA DA)  
           ทั้งนี้ ให้สถาบันการเงินจัดส่งแบบรายงานสินเชื่อเพื่อที่อยู่อาศัยจําแนกตาม LTV Ratio เป็นรายไตรมาส ภายใน 1 เดือน นับจากวันสิ้นไตรมาส โดยเริ่มรายงานตั้งแต่งวดสิ้นไตรมาสที่ 2 ปี 2562 เป็นต้นไป โดยให้จัดส่งภายในวันที่ 31 กรกฎาคม 2562 และเพื่อให้ปริมาณธุรกรรมที่รายงานตามรูปแบบ (Template) ใหม่ มีความสอดคล้องกับปริมาณธุรกรรมที่รายงานมาก่อนหน้านี้ ขอให้สถาบันการเงินรายงานรวมปริมาณธุรกรรมที่มีการจดจํานองอสังหาริมทรัพย์เป็นหลักประกันตั้งแต่วันที่ 1 มกราคม 2552 แต่ยังคงมียอดคงค้างเหลืออยู่ ณ วันที่รายงานข้อมูลให้กับธนาคารแห่งประเทศไทย  
           5.2 แบบรายงานสินเชื่อที่มีที่อยู่อาศัยเป็นหลักประกัน โดยให้สถาบันการเงินจัดทําและจัดส่งข้อมูล แบบรายงานสินเชื่อที่มีที่อยู่อาศัยเป็นหลักประกัน ในรูปแบบของ excel file ตามคู่มือการจัดทําชุดข้อมูล (Data Set Manual) และโครงสร้างข้อมูล (Data Set Document) ซึ่งเผยแพร่บน BOT Website www.bot.or.th โดยจัดส่งผ่านช่องทางรับส่งข้อมูล DMS Data Acquistion (DMS DA)  
          ทั้งนี้ ให้สถาบันการเงินจัดส่งแบบรายงานสินเชื่อที่มีที่อยู่อาศัยเป็นหลักประกันเป็นรายเดือน ภายใน 21 วันนับจากวันสิ้นเดือน โดยเริ่มรายงานตั้งแต่ข้อมูลงวดเดือนเมษายน 2562 เป็นต้นไป อย่างไรก็ดี เพื่อให้สถาบันการเงินมีเวลาเพียงพอในการจัดทําข้อมูลตามรูปแบบที่กําหนด สําหรับการรายงานข้อมูลงวดเดือนเมษายน 2562 และเดือนพฤษภาคม 2562 ให้จัดส่งภายในวันที่ 22 กรกฎาคม 2562 และเพื่อให้ธนาคารแห่งประเทศไทยมีข้อมูลสําหรับติดตามภาวะอสังหาริมทรัพย์ได้อย่างต่อเนื่องในช่วงที่สถาบันการเงินอยู่ระหว่างการปรับปรุงข้อมูลเพื่อรายงานตามรูปแบบ (Template) ใหม่ตามประกาศนี้ ขอให้สถาบันการเงินที่เคยส่งข้อมูลตามหนังสือเวียนที่ ธปท.ฝศน.(1ข) ว. 2041/2550 เรื่อง รายงานข้อมูลสินเชื่อที่มีที่อยู่อาศัยเป็นหลักประกัน ลงวันที่ 16 ตุลาคม 2550 ส่งข้อมูลงวดเดือนเมษายน 2562 และเดือนพฤษภาคม 2562 ตามรูปแบบ (Template) เดิมก่อน


อื่นๆ - 6. วันเริ่มต้นบังคับใช้

          ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ผู้มีอํานาจลงนาม - ประกาศ ณ วันที่ 14 มิถุนายน 2562

 

(นายวิรไท  สันติประภพ)

ผู้ว่าการ

ธนาคารแห่งประเทศไทย